**Generelt**

Den nye underetningsskabelon skal tages i anvendelse ved alle typer af underretninger

I eksisterende forløb, hvor forældrene oplyser at have kontakt til Familierådgivningen, Familiehuset eller Forebyggelsen sendes underretningsskabelonen til underretning@ikast-brande.dk.

Ved nye underretninger, hvor familien ikke har kontakt til hverken Forebyggelsen, Familiehuset eller Familierådgivningen bookes der et underretningsmøde i underretningskalenderen.

**Vold og overgreb**

Hvis der er tale om vold eller seksuelle overgreb mod barnet eller den unge og mistanken retter sig mod forældrene, skal du straks sende underretningen til Forebyggelse – Børn og Unge uden at involvere forældrene først. Brug underretningsskabelonen og send den til mail: underretning@ikast-brande.dk. **Kontakt Forebyggelsen for sparring inden du sender din underretning på tlf. 30670407.**

**Tolk**

Skulle forældre eller barn have brug for en tolk til det bookede underretningsmøde, så bestiller underretter en tolk til mødet. Ved en sendt skriftlig underretning kan I anføre navnet på en eventuel tolk, som I plejer at bruge, når I mødes med familien.

**Samtykke til underretningens indhold**

Inden underretningsmødet bookes skal underretningen herunder indhold og deltagerkreds gennemgås med barnet og forældrene, som skal give samtykke til mødet og mødets indhold. Vi har alle et fælles ansvar for at værne om børn og forældres retssikkerhed. På mødet tales der alene om emner, som forældrene på forhånd er bekendt med og har givet samtykke til. Det betyder, at der på underretningsmødet ikke kan tales om andre bekymringer end dem, som fremgår af underretningen.

Ved en skriftlig underretning skal forældre og barn ligeledes være bekendt med underretningens indhold, samt det skal fremgå hvordan forældrene og barnets holdning er til den/de bekymringer, der er beskrevet i underretningen

**Opmærksomheder inden en underretning**

Bemærk at, forældre og børn har ret til åben og anonym rådgivning og vejledning jf. §28 og 29 i Barnets Lov og kan til enhver tid selv kontakte Forebyggelsen

Har jeg søgt sparring på min overvejelse om en underretning ved socialfaglig medarbejder eller Forebyggelsen?

Har jeg observeret og indsamlet data på min bekymring i en periode, samt delt det med forældrene?

Er jeg opmærksom på, om jeg har aktiveret det rette støttesystem jf. hvis børn og unge viser tegn på udfordringer i en skole og dagtilbudskontekst?

Kender jeg forældrenes holdning og perspektiver på den bekymring jeg har?

**Beskrivelse af bekymringer**

I bekymringsfelterne beskrives den adfærd hos barn og/eller forældre, som skaber bekymring for barnet.

På baggrund af underretningen finder den relevante afdeling i fællesskab de mest hjælpsomme løsninger for barnet/den unge sammen med familien. Derfor skal der ikke fremgå løsningsforslag i underretningen, men kun beskrivelsen af bekymringen.

Beskrivelse af hver bekymring bør fylde 3-8 linjer. Der er mulighed for at skrive op til tre bekymringer i underretningen, hvorfor de mest aktuelle bekymringer bør prioriteres.

Beskrivelse af bekymringerne bør være så aktuelle, objektive og fakta-orienterede som muligt.

* Hvilke konkrete episoderer der observeret?
* I hvilke situationer er det forekommet?

Beskrivelsen af barnet indeholder gerne svar på spørgsmålene:

* Hvilken adfærd udviser barnet - og i hvilke sammenhænge?
* Hvorfor du er bekymret for barnets trivsel og udvikling? Det er vigtigt, at du gør det så konkret som muligt.
* Hvornår blev du først opmærksom på, at barnet havde det svært?
* Hvordan skete det, hvad var situationen, og hvad lagde du mærke til?
* Hvilke tegn på mistrivsel har du set? Har barnet ændret sig? Hvad har barnet/den unge fortalt? Hvad gjorde du, og hvordan var reaktionen?
* Hvordan har forældrene reageret på din bekymring? Deres perspektiver?
* Hvilke perspektiver har barnet på bekymringerne?

**Andre forhold**

I feltet ”Andre forhold” kan der beskrives komplicerende omstændigheder, som kan have indflydelse på barnets trivsel. Dette kan bl.a. være diagnose hos barnet selv eller i familien, konflikt mellem forældrene, skilsmisse, misbrug, psykisk sygdom, dødsfald, flytning eller andre indgribende forhold i familiens liv.

**Beskrivelse af andre tiltag**

Her kan I uddybe hvilke tidligere tiltag, der er gjort i forhold til at tage hånd om bekymringen og uddybe hvilke fagpersoner, der er involveret i forhold til den/de bekymring(er) I ønsker at underrette om

**Barnets/den unges deltagelse på underretningsmødet**

Børn og unge skal som udgangspunkt deltage i det bookede underretningsmøde, fordi både forskning og erfaring peger på, at inddragelse af barnets eget perspektiv i sin egen sag har en afgørende betydning for at lykkedes med de løsninger, der besluttes sammen med familien. Skulle barnet/den unge ikke have lyst til at deltage i mødet respekteres dette naturligvis. Det er dog vigtigt, at barnets beslutning sker på et oplyst grundlag.

**Forberedelse af barnet forud for underretningsmødet**

For at skabe tryghed og sikkerhed for barnet/ den unge forud for et underretningsmødt, så er det vigtig at forberede barnet på hvordan mødet foregår. Det er underretters opgave, i samarbejde med forældrene, at klæde barnet/ den unge på inden underretningsmødet. Det kan du eksempelvis gøre ved at:

* Fortælle barnet/den unge hvem der deltager på mødet og hvad vi skal tale om/ hvad er bekymringen
* Fortælle barnet/ den unge om dagsordenen og hvad der kan blive spurgt ind til
* Fortælle vigtigheden i, at barnet/ den unge deltager på mødet, og hvad hans eller hendes rolle er
* Fortælle at det er muligt for barnet/ den unge at tage en bisidder med på mødet, som kan fortælle hans eller hendes perspektiv på situationen
* Fortælle barnet/ den unge at det altid er muligt at holde en pause undervejs i mødet, hvis der er brug for det
* Forberedelse af barnet/ den unge vil altid afhænge af den konkrete situation og det enkelte barn. Tilpas derfor din forberedelse af barnet/ den unge ud fra dit kendskab til familien og barnet/ den unge.

**Brug for hjælp, følg rækkefølgen herunder**

1. Kontakt den socialfaglige medarbejder, der er tilknyttet jeres skole/dagtilbud.
2. Kontakt Anne Ravn Bach på tlf. 20959246 eller Günes på tlf. 51667074 i Forebyggelsen
3. Kontakt Forebyggelsens vagttelefon på tlf. 30670407